রাতের শহরে রক্তারক্তি! প্রাণের ভয়ে দৌড় ব্যক্তির, হুলুস্থুল খাস কলকাতায়

ওয়েব ডেস্ক: রাতের শহরে নিজিরবিহীন ঘটনা। রক্তাক্ত অবস্থায় রাজপথ ধরে দৌড় এক ব্যক্তির। গলায় ছিল ধারালো অস্ত্রের কোপ। শনিবার রাতে কলকাতার (Kolkata) চেতলায় ঘটে এই ঘটনা (Chetla Murder)। বাসস্ট্যান্ডের সামনেই ধারাল অস্ত্রের আঘাতে খুন হলেন এক ব্যক্তি। ঘটনায় এলাকায় ব্যাপক চাঞ্চল্য ছড়িয়েছে। মৃতের নাম অশোক পাসোয়ান।

পুলিশ সূত্রে জানা গিয়েছে, শনিবার রাত প্রায় সাড়ে ১১টা নাগাদ চেতলা ১৭এ/১৭বি বাস স্ট্যান্ডের কাছে কয়েকজন বন্ধুর সঙ্গে বসেছিলেন অশোক। সেই সময়ই কোনও কারণে বচসা শুরু হয় তাঁদের মধ্যে। প্রত্যক্ষদর্শীদের দাবি, ওই সময় আচমকা এক ব্যক্তি ধারালো অস্ত্র দিয়ে অশোকের গলায় কোপ মারে।

আরও পড়ুন: নিউটাউনে আবাসনের নীচ থেকে উদ্ধার মহিলার দেহ! চাঞ্চল্য

রক্তাক্ত অবস্থায় অশোক রাস্তা ধরে প্রায় ১০০ মিটার দৌড়ে নিজের বোনের বাড়ির দিকে যাওয়ার চেষ্টা করেন। কিন্তু সেখানে পৌঁছানোর আগেই সিআইটি কোয়ার্টারের কাছেই লুটিয়ে পড়েন তিনি। স্থানীয় বাসিন্দারা তাঁকে উদ্ধার করে হাসপাতালে নিয়ে যান, কিন্তু চিকিৎসকরা তাঁকে মৃত বলে ঘোষণা করেন।

ঘটনার খবর পেয়ে রাতেই চেতলা থানার পুলিশ (Police) ঘটনাস্থলে পৌঁছে তদন্ত শুরু করে। ইতিমধ্যেই তিনজনকে আটক করা হয়েছে, তাঁদের জিজ্ঞাসাবাদ চলছে। পাশাপাশি, এলাকার বাসিন্দাদেরও জেরা করে খুনের কারণ জানার চেষ্টা করছে পুলিশ।